15 år gamle Jan Arthur Harkestad Jensen fikk en svømmetur han neppe glemmer torsdag.

På impuls flekket han av seg klærne og jumpet uti vannet på Rong i Øygarden der en diger spermhval har oppholdt seg de siste to dagene.

Det likte ikke hvalen.

– JEG KVAPP

– Jeg skulle ta på den, jeg, sier 15-åringen til BA.

Men da Jan nærmet seg, reiste hvalen bust.

Som du ser på videoen øverst i saken, reiste den seg høyt opp fra vannet, som om den var i ferd med å angripe.

– Å, Guri, utbryter en kvinne.

– Kom deg på land, sier en annen.

– Jeg kvapp, fastslår svømmeren.

Han la på svøm i motsatt retning.

Da skjedde det noe:

Den 15 meter lange og flere titalls tunge tonn hvalen satte etter ham.

Forskrekkede tilskuere fryktet det verste.

– HAN GA KLAR BESKJED

– Jeg så ingenting, men jeg hørte noen rope: «nå kommer han etter deg!»

– Alle vi som var der fikk helt skjelven etterpå, sier en kvinne som så opptrinnet.

– Hvalen likte jo ikke dét, at noen kom bort til ham. Det ga han klar beskjed om.

Det hele endte godt for svømmeren. Men som nabo Stefan Rong påpeker:

– Det er et svært dyr. Et slag med sporden på den der, så er du ferdig.

– IKKE VED SINE FULLE FEM

Som BA skrev torsdag, er det en uhyre sjelden gjest som har tatt tilhold i Austevågen på Rong.

Spermhvalen trives mye bedre på dypere vann enn helt inne i fjæresteinene, og de lokale sier de ikke har sett så stor hval på i alle fall 20 år.

Torsdag gikk politiet ut med en anmodning om å ikke stresse hvalen. Kommunen har hengt opp varselskilt. Tore Haug, leder for faggruppe sjøpattedyr ved Havforskningsinstituttet, sier han ville vært skeptisk til å nærme seg.

– Det er jo veldig store dyr. Tror jeg ville vært forsiktig, Når den har vaset seg helt inn i sundet, er det ikke sikkert den er helt i form, sier Haug.

– Er den farlig?

– Vanligvis ikke, dette er den samme sorten hval som du ser på hvalsafari i Vesterålen. Der oppfattes den som temmelig ufarlig. Men denne går jo nå på grunt vann, noe den aldri ville gjort om den var ved sine fulle fem.

– Hvorfor har den kommet til Øygarden, tror du?

– Umulig å si. Spermhvalen er egentlig designet for å operere på dypere vann. Langs norskekysten finnes det kun gamle hannhvaler, som er gått ut på dato. De mest potenete unghvalene holder harem i tropiske strøk, sier Haug.

TROR DEN KAN DØ

Haug tror Rong-hvalen synger på siste verset:

– Dette er en desillusjonert eldre herre som føler at det beste i livet er over.

Flere lokale har vært ute i båt for å prøve å lose hvalen ut av sundet.

Haug tror ikke det er så mye de kan gjøre.

– Nei, dette må den finne ut av selv. Hvis ikke dør den. Det største problemet da, er at man får et forurensingsproblem, ellers er jo dette naturens gang, fastslår han.

FAREN: – HAN VILLE IKKE FÅTT LOV

Jan Arthur Harkestad Jensen vedgår at badeturen kanskje ikke var helt gjennomtenkt.

– De som sto på land, sa jeg var gal.

Faren hans, som så det som skjedde, sier til BA at gutten ikke hadde fått lov hadde han spurt.

– Jeg leste etterpå at disse hvalene jo har tenner. Jeg trodde egentlig de bare hadde en slags kost i munnen, sier 15-åringen selv.

– De spiser visst hai, for eksempel?

– Ja, og blekksprut.

– Men heldigvis ikke folk.

– Nei.